google/wiki40b huggingface dataset:
उस्ताद अली अकबर खां

जीवनी

अली अकबर खान का जन्म अविभाजित भारत के पूर्वी बंगाल में कोमिला के शिवपुर गांव में 14 अप्रैल 1922 को हुआ था, जो अब बांग्लादेश में हैं। उन्होंने शास्त्रीय गायिकी और शास्त्रीय संगीत की शिक्षा तीन साल की उम्र में अपने पिता बाबा अलाउद्दीन खान से लेनी शुरू की थी। वे अपने चाचा फाकिर आफताबुद्दीन के भी शागिर्द रहे।
अली अकबर खान के पिता ने उन्हें कई वाद्ययंत्रों में निपुण बनाया। लेकिन अंतत: उन्होंने सरोद वादन पर ध्यान केंद्रित करने का निर्णय लिया। 13 साल की उम्र में उन्होंने पहला सार्वजनिक कार्यक्रम इलाहाबाद में पेश किया था और लखनऊ में उनकी पहली ग्रामोफोन रिकार्डिंग की गई थी। १९५६ में अली अकबर खान ने कोलकाता में 'अली अकबर खान संगीत महाविद्यालय' की स्थापना की और देश-विदेश में शास्त्रीय संगीत के शिक्षण और प्रसार को ही अपना मिशन बना लिया।
खान साहब ने तीन बार शादी की थी और उनके 11 बेटे-बेटियां हैं। उनके पुत्र आशीष खान एक मशहूर सरोद वादक हैं।
तारयुक्त वाद्य यंत्रों में महारत रखने वाले 88 वर्षीय उस्ताद अली अकबर खान ने हिंदुस्तानी शास्त्रीय संगीत के लिए अमर रचनाओं का सृजन किया। वह अमेरिका के सैन फ्रांसिस्कों में स्थायी रूप से रहने लगे थे। उस्ताद अलाउद्दीन खान के इस बेटे को वायलिन वादक एहुदी मेनुहिन ने एक दफा "दुनिया का महान संगीतकार" कहा था। वह अमेरिका में शास्त्रीय संगीत का लंबा कार्यक्रम देने वाले और अमेरिकी टीवी पर सरोद वादन करने वाले पहले भारतीय शास्त्रीय साधक थे। उनके करीबी पं॰ चरनजीत चतुरलाल ने उन्हें संत बताते हुए कहा था कि उस्ताद जैसे शास्त्रीय संगीत के साधक सदियों में एक बार आते हैं। उन्होंने कहा कि उनके पिता और गुरू बाबा अलाउद्दीन खान कहते थे कि अली अकबर खान का जन्म केवल सरोद के लिए हुआ हैं। एकल कार्यक्रमों के अलावा भारत में अपने गुरुभाई रविशंकर और पश्चिम में यहूदी मेनुहिन या जॉन हैंडी जैसे कलाकारों के साथ उनकी युगलबंदी काफ़ी मशहूर है।
प्रयोगात्मक वाद्य यंत्र

प्रयोगात्मक वाद्य यंत्र (experimental musical instrument या custom-made instrument) उन वाद्य यन्त्रों को कहते हैं जो किसी प्रचलित वाद्य यन्त्र में परिवर्तन/परिवर्धन करके बनाए जाते हैं, या कोई बिलकुल ही नया वाद्ययन्त्र बनाया या पारिभाषित किया गया हो।
पूर्वी गंगवंश

पूर्वी गंगवंश (ओड़िया : ଗଙ୍ଗ ବଂଶ ଶାସନ/गंग बंश शासन) भारतीय उपमहाद्वीप का एक हिन्दू राजवंश था। उन्होने कलिंग को राजधानी बनाया। उनके राज्य के अन्तर्गत वर्तमान समय का सम्पूर्ण उड़ीसा तो था ही, इसके साथ ही पश्चिम बंगाल, आन्ध्र प्रदेश तथा छत्तीसगढ़ के भी कुछ भाग थे।इनका शासन ११वीं शताब्दी से १५वीं शताब्दी तक रहा। उनकी राजधानी का नाम 'कलिंगनगर' था जो वर्तमान समय में आन्ध्र प्रदेश के श्रीकाकुलम जिला का श्रीमुखलिंगम है। पहले यह उड़ीसा के गंजम जिले में था। पूर्वी गंगवंश के शासक कोणार्क के सूर्य मन्दिर के निर्माण के लिये प्रसिद्ध हैं।
जयशंकर प्रसाद

जीवन परिचय

प्रसाद जी का जन्म माघ शुक्ल 10, संवत्‌ 1946 वि० (तदनुसार 30जनवरी 1889ई० दिन-गुरुवार) को काशी के सरायगोवर्धन में हुआ। इनके पितामह बाबू शिवरतन साहू दान देने में प्रसिद्ध थे और इनके पिता बाबू देवीप्रसाद जी कलाकारों का आदर करने के लिये विख्यात थे। इनका काशी में बड़ा सम्मान था और काशी की जनता काशीनरेश के बाद 'हर हर महादेव' से बाबू देवीप्रसाद का ही स्वागत करती थी। किशोरावस्था के पूर्व ही माता और बड़े भाई का देहावसान हो जाने के कारण १७ वर्ष की उम्र में ही प्रसाद जी पर आपदाओं का पहाड़ ही टूट पड़ा। कच्ची गृहस्थी, घर में सहारे के रूप में केवल विधवा भाभी, कुटुबिंयों, परिवार से संबद्ध अन्य लोगों का संपत्ति हड़पने का षड्यंत्र, इन सबका सामना उन्होंने धीरता और गंभीरता के साथ किया। प्रसाद जी की प्रारंभिक शिक्षा काशी में क्वींस कालेज में हुई, किंतु बाद में घर पर इनकी शिक्षा का व्यापक प्रबंध किया गया, जहाँ संस्कृत, हिंदी, उर्दू, तथा फारसी का अध्ययन इन्होंने किया। दीनबंधु ब्रह्मचारी जैसे विद्वान्‌ इनके संस्कृत के अध्यापक थे। इनके गुरुओं में 'रसमय सिद्ध' की भी चर्चा की जाती है।
घर के वातावरण के कारण साहित्य और कला के प्रति उनमें प्रारंभ से ही रुचि थी और कहा जाता है कि नौ वर्ष की उम्र में ही उन्होंने 'कलाधर' के नाम से व्रजभाषा में एक सवैया लिखकर 'रसमय सिद्ध' को दिखाया था। उन्होंने वेद, इतिहास, पुराण तथा साहित्य शास्त्र का अत्यंत गंभीर अध्ययन किया था। वे बाग-बगीचे तथा भोजन बनाने के शौकीन थे और शतरंज के खिलाड़ी भी थे। वे नियमित व्यायाम करनेवाले, सात्विक खान पान एवं गंभीर प्रकृति के व्यक्ति थे। वे नागरीप्रचारिणी सभा के उपाध्यक्ष भी थे। क्षय रोग से नवम्बर 15, 1937 (दिन-सोमवार) को प्रातःकाल (उम्र 47) उनका देहांत काशी में हुआ।

उपन्यास

प्रसाद ने तीन उपन्यास लिखे हैं। 'कंकाल', में नागरिक सभ्यता का अंतर यथार्थ उद्घाटित किया गया है। 'तितली' में ग्रामीण जीवन के सुधार के संकेत हैं। प्रथम यथार्थवादी उन्यास हैं ; दूसरे में आदर्शोन्मुख यथार्थ है। इन उपन्यासों के द्वारा प्रसाद जी हिंदी में यथार्थवादी उपन्यास लेखन के क्षेत्र में अपनी गरिमा स्थापित करते हैं। 'इरावती' ऐतिहासिक पृष्ठभूमि पर लिखा गया इनका अधूरा उपन्यास है जो रोमांस के कारण ऐतिहासिक रोमांस के उपन्यासों में विशेष आदर का पात्र है। इन्होंने अपने उपन्यासों में ग्राम, नगर, प्रकृति और जीवन का मार्मिक चित्रण किया है जो भावुकता और कवित्व से पूर्ण होते हुए भी प्रौढ़ लोगों की शैल्पिक जिज्ञासा का समाधान करता है।

निबंध

प्रसाद ने प्रारंभ में समय समय पर 'इंदु' में विविध विषयों पर सामान्य निबंध लिखे। बाद में उन्होंने शोधपरक ऐतिहासिक निबंध, यथा: सम्राट् चंद्रगुप्त मौर्य, प्राचीन आर्यवर्त और उसका प्रथम सम्राट् आदि: भी लिखे हैं। ये उनकी साहित्यिक मान्यताओं की विश्लेषणात्मक वैज्ञानिक भूमिका प्रस्तुत करते हैं। विचारों की गहराई, भावों की प्रबलता तथा चिंतन और मनन की गंभीरता के ये जाज्वल्य प्रमाण हैं।

पुरस्कार

जयशंकर प्रसाद को 'कामायनी' पर मंगलाप्रसाद पारितोषिक प्राप्त हुआ था।
मड़ियाहूँ

यह भारत के उत्तर प्रदेश राज्य के जौनपुर जिले में स्थित एक कस्बा है। यह नगर पंचायत और तहसील भी है।यह जौनपुर और जंघई से रेलमार्ग द्वारा जुड़ा है। सड़कमार्ग द्वारा जौनपुर इलाहाबाद वाराणसी प्रतापगढ़ लखनऊ से जुड़ा है। सबसे नजदीक एअरपोर्ट बाबतपुर है जो 35 किमी दूर है।
सोयाबीन क्रिंकल लीफ वाइरस

सोयाबीन क्रिंकल लीफ वाइरस एक पादप विषाणु है।
2014 एशियाई खेल

चुनाव प्रक्रिया

२०१४ में एशियाई खेलों की मे़जबानी के लिए इंचियोन और दिल्ली ने बोली लगाई थी। प्रत्याशियों की अन्तिम प्रस्तुतियों के बाद परिणाम १७ अप्रैल, २००७ को कुवैत नगर में घोषित किया गया। एशियाई ओलम्पिक परिषद की ४५ राष्ट्रीय ओलम्पिक समितियों में से ३२ ने इंचियोन और १३ ने दिल्ली के पक्ष में मतदान किया था और इस प्रकार इन खेलों के आयोजन का अवसर दक्षिण कोरियाई नगर को दिया गया। दक्षिण कोरिया की सफलता के पीछे उनका यह वादा था जिसमे उन्होंने कहा था की वे प्रतिनिधि मण्डलों के रुकने और यात्रा का व्यय वहन करेंगे, जो लगभग २ करोड़ $ था।
दोशीज़ा डाइजेस्ट

दोशीज़ा डाइजेस्ट​ (دوشیزہ ڈائجیسٹ) उर्दू में कराची, पाकिस्तान से छपने वाली महिलाओं के लिए एक मासिक पत्रिका है। इसमें कहानियाँ और महिलाओं की दिलचस्पी के विषयों पर लेख होते हैं। 'दोशीज़ा' का अर्थ 'कन्या' होता है।
ढेला नदी

ढेला रामगंगा की सहायक नदी है। यह उत्तराखण्ड की काशीपुर तहसील के उत्तर में उदय होती है, तथा काशीपुर नगर के दाएं से होकर बहती है। तहसील ठाकुरद्वारा में यह उत्तर प्रदेश में प्रवेश करती है और फिर मुरादाबाद नगर के पास रामगंगा में मिल जाती है।
बाबा कर्तारसिंह

बाबा कर्तारसिंह (सन् 1886-1961) भारतीय रसायनज्ञ थे। विज्ञान के अतिरिक्त सामाजिक तथा धार्मिक क्षेत्र में भी आपने महत्व की सेवाएँ कीं। सन् 1936 से 41 तक आप सिख धर्म संस्थान, तख्त, हरमंदिर जी, पटना, की निरीक्षक समिति के अध्यक्ष रहे।

जीवनी

बाबा कर्तारसिंह का जन्म पंजाब के अमृतसर जिले के वैरोवाल नामक स्थान में हुआ था। आप सिखों के तीसरे गुरु अमरदास जी के वंशज थे। आपके पिता का नाम कर्नल बाबा श्री जीवनसिंह तथा माता का श्रीमती प्रेमकौर था। बाबा कर्तारसिंह ने पहले केंब्रिज विश्वविद्यालय के डाउनिंग कॉलेज में तथा बाद में सेंट ऐंड्रूज़ तथा केंब्रिज में शिक्षा पाई। आपको सन् 1921 में डब्लिन विश्वविद्यालय से तथा सन् 1941 में केंब्रिज से डॉक्टरेट की उपाधियाँ मिलीं।
आप सन् 1910 में ढाका कॉलेज, ढाका, में रसायन के प्रोफेसर के पद पर नियुक्त हुए और सन् 1918 तक इस पद पर रहे। इसी वर्ष आपका चुनाव इंडियन एडुकेशनल सर्विस के लिए हो गया और आपकी नियुक्ति गवर्नमेंट कॉलेज, लाहौर, में हुई। यहाँ से सन् 1921 में आप पटना कॉलेज में आए तथा बाद में सन् 1921 से 36 तक रेवेनशॉ कॉलेज, कटक, सन् 1936 से 1940 तक सायन्स कॉलेज, पटना, तथा सन् 1940 से सेवानिवृत्त होने तक इलाहाबाद विश्वविद्यालय में रसायन के प्रोफेसर और उस विभाग के अध्यक्ष रहे। सेवानिवृत्त होने के पश्चात् आपने कई वर्षों तक बनारस हिंदू विश्वविद्यालय में नि:शुल्क सेवा की।
कैस्पियन सागर

नामोत्पत्ति

हालांकि इसपर कुछ विवाद है, बहुत से इतिहासकार मानते हैं कि कैस्पियन सागर का नाम इसके किनारे बसने वाली प्राचीन कास्पी जाति के ऊपर पड़ा था।

विवरण

कैस्पियन सागर विश्व में विश्व के सभी झीलों के कुल जल का ४०-४४ % जल है। तुर्कमेनिस्तान, कज़ाख़स्तान, रूस, अजरबैजान, ईरान इसके तटवर्ती देश हैं। इसका उत्तरी भाग बहुत छिछला है जहाँ इसकी गहराई ५- ६ मीटर है, जबकि दक्षिणी भाग की औसत गहराई १००० मीटर के आसपास है। कैस्पियन सागर को प्राचीन मानचित्रों में क़ाज़्विन भी कहा गया है। इसके अलावा इसे ईरान में दरया-ए-माज़ंदरान भी कहते हैं। काले सागर की ही भांति यह भी ऐतिहासिक व विलुप्त पैरा टिथाइस सागर का अवशेष है जो लगभग ५५ लाख वर्षों पूर्व पृथ्वी की विवर्तनिक (टेक्टोनिक) पर्तों की गतिविधियों के कारण भूमि-बंध हो गया था। यूरोप से आती वोल्गा नदी जो यूरोप के २०% भूमि क्षेत्र को सींचती है, कैस्पियन सागर के ८०% जल का स्रोत है। इसके अलावा अन्य मुख्य स्रोत युराल नदी है। इस सागर में बहुत से द्वीप हैं, जिनमें ऑगुर्जा आडा सबसे बड़ा द्वीप है जिसकी लंबाई ४७ कि.मी है।
बाल वीर

कहानी

बाल वीर, परियों पे आधारित सुपर हीरो शो है।  यह कहानी एक बच्चे की है, जिसे परियों ने पाला और उसे चमत्कारी शक्तियों से परिपूर्ण बनाया जिससे वह बुराइयों से लड़ सके। उसे धरती पर बल्लू नाम से रहने के लिए भेजा जिससे वह धरती पर रह कर धरती को बुरी ताकतों से बचा सके। वह धरती पर जिस घर में रहता है, वहाँ उसे बल्लू के नाम से ही जानते है। इसके मेहर और मानव दोस्त बन जाते हैं। वह बालवीर बन कर लोंगों को बचाता रहता है और बुरी ताकतों को समाप्त करता रहता है।  बाल वीर, एक परियों पे आधारित सुपर हीरो शो है।
आदिशक्ति

आदिशक्ति को पुराणों मे देवी के रूप मे विद्यमान किया गया है । उन्हे ही आदिपराशक्ति की उपमा भी दी गयी है । उनसे ही अस्तित्व है और उन्ही से विनाश । जब कुछ नहीं था तब भी वो थी, आज सब कुछ है तब भी वो है, और जब कुछ भी नहीं होगा तब भी वही होगी । उनके अंदर समग्र ब्रह्मांड समाया हुआ है । और हर एक कण मे वे विद्यमान है। त्रिमूर्ति मे जो ऊर्जा है वो उन्ही से है। महादेव के साथ वे महाकाली के रूप मे है तो नारायण के साथ वे लक्ष्मी के रूप मे, ब्रह्मा के साथ वे सरस्वती के रूप मे विद्यमान है। वे समय से भी परे है। वेदों और पुराणों मे आदिशक्ति का बहुत महात्मय बताया गया है। प्राचीन काल मे भी देवी पुजा की प्रथा थी। महाकाली की भी पूजा का प्रचलन भी युगों से चला आ रहा है।
वैष्णवी धनराज

वैष्णवी धनराज (जन्म: 25 अगस्त 1988) भारतीय हिन्दी अभिनेत्री हैं। यह मुख्य रूप से सोनी के सबसे लंबे चलने वाले कार्यक्रम सीआईडी में ताशा नामक किरदार के कारण जानी जाती हैं। इसके अलावा इन्होंने ना आना इस देश लाडो, किचन चेम्पियन, क्राइम पेट्रोल, हम ने ली है शपथ, परवरिश - कुछ खट्टी कुछ मीठी, मधुबाला - एक इश्क़ एक जुनून, महाभारत, सत्याग्रह आदि में भी काम किया हैं।
रोटाना कंपनी

यह दुबई की एक होटल प्रबंधन कंपनी है। इसने दुबई में विश्व का सबसे ऊँचा होटल 72 मंजिला रोज रेहान का निर्माण कराया। यह होटल 333 मीटर उंचा है। इसमें 482 कमरे हैं।
लंदन विश्वविद्यालय

यह ब्रिटेन की राजधानी लंदन के मध्य स्थित संस्थान है। यह मल्टी डिसिप्लिनरी यूनिवर्सिटी है, जिसमें विज्ञान, कला, समाजविज्ञान और जैवऔषधि से संबंधित 200 से ज्यादा डिग्री ऑफर की जाती हैं। इसमें 4000 फैकल्टीज और 22000 छात्र हैं, जिनमें 34 प्रतिशत विदेशी छात्र हैं।
गोविन्दपुर झखराहा

कृषि एवं व्यवसाय

गंगा के अपवाह क्षेत्र में स्थित होने से यहाँ की जमीन उपजाऊ है जिसमें धान, गेहूँ, मक्का के अतिरिक्त अन्य खाद्यान्न एवं दलहन तथा तिलहन का अच्छा उत्पादन होता है। सघन जनसंख्या एवं खेतों का आकार छोटा होने से कृषि का व्यवसायिक रूप नहीं दिखाई देता लेकिन तम्बाकू, मिर्च, सब्जी आदि उगाकर कुछ लोग आर्थिक मदद प्राप्त कर लेते हैं। सिंचाई के लिए निजी नलकूप या इंद्रदेव की कृपा पर लोग निर्भर हैं। गाँव के पूर्वी सीमा से गुजरने वाली नहर का उद्धार कर कृषि में खुशियाली लाई जा सकती है। निजी क्षेत्रों में वागबानी तथा वानिकी का अच्छा विकास हुआ है और गाँव में पर्याप्त हरियाली है। आम, लीची, पाकड़, सीसम के अलावे ताड़ और केले सर्वत्र दिखाई देते हैं। अधिकांश लोगों ने कृषि को व्यवसाय रूप में अपना रखा है लेकिन भूमिहीन लोगों के लिए मजदूरी, दुकानदारी या छोटा व्यवसाय ही जीविका का साधन है। सरकारी नौकरी करना गौरव की बात समझा जाता है इसलिए शिक्षा प्राप्त कर प्रतियोगिता परीक्षा की तैयारी में लग जाना आम बात है।
छत्तीसगढ़ के राज्य संरक्षित स्थल

छत्तीसगढ़ में अनेकों संरक्षित स्मारक स्थल हैं। इनमें से कई राज्य सरकार द्वारा संरक्षित है, कई भारतीय पुरातत्व सर्वेक्षण विभाग द्वारा संरक्षित स्थल, व कुछ विश्व धरोहर स्थल घोषित हैं।
ट्रिन्केट द्वीप

२००४ के भूकम्प व सुनामी का प्रकोप

सन् २००१ की भारतीय राष्ट्रीय जनगणना में यहाँ चार गाँवों में ४३६ लोग बसे हुए थे: ट्रिन्केट (२४४ लोग), सफ़ेबालू (१२७ लोग), तापिअंग (४२ लोग) और होककूक (२३ लोग)। २००४ की सुनामी ने इस द्वीप को तबाह कर दिया। ९१ लोगों की जानें गई या वे लापता हो गये। सुनामी उत्पन्न करने वाले भूकम्प के भी भयंकर असर हुए। द्वीप का एक भाग सागर के नीचे धकेल दिया गया और द्वीप का क्षेत्रफल ३६ वर्ग किमी से कम होकर २९ किमी रह गया। द्वीप की बची आबादी की सुरक्षा के लिये सरकार ने उन्हें नन्कोव्री द्वीप और कमोर्ता द्वीप ले जाकर बसा दिया और वहाँ "विकास नगर" नामक बस्तियाँ निर्माण की। २०१३ में ट्रिन्केट पर केवल २ लोग वापस जा कर रह रहे थे।
हिम तीतर

विवरण

नर और मादा समान दिखते हैं लेकिन नर के एड़ी के पास एक नाख़ून-नुमा उभार होता है। इनकी लंबाई ३८ से ४० से.मी. तक होती है। मादा का वज़न लगभग ४५० से ५८० ग्राम होता है जबकि नर का लगभग ५५० से ७०० ग्राम तक होता है। इसके चूज़े लाल मनाल के चूज़ों की तरह होते हैं।
चूल

कब्ज़ा, कुलाबा, चूल या द्वारसन्धि (अंग्रेज़ी: hinge, हिंज) एक ऐसे बेयरिंग को कहते हैं जो दो ठोस वस्तुओं से जुड़ा हो और एक को दूसरे के सम्बन्ध में घूमने दे। उदाहरण के लिए अक्सर किसी दरवाज़े को कब्ज़े के साथ ही दीवार से जोड़ा जाता है और वह उस कब्ज़े पर घुमाकर ही खोला और बंद किया जाता है। जीवविज्ञान में भी कब्ज़े देखे जाते हैं, मसलन घुटना और शरीर के कई अन्य जोड़ कब्ज़ों का काम करते हैं। ध्यान दें कि हालांकि हर क़ब्ज़े को आजकल कुलाबा कहा जाता है, यह वास्तव में एक फन्दा हुआ करता था जिसमें दरवाज़े के एक तरफ़ लगा किल्ला डाला जाता था, जिसपर दरवाज़ा घूम सकता था।
अल्बर्ट फर्ट

अल्बर्ट फर्ट (जन्म ७ मार्च १९३८) फ्रांसीसी भौतिक विज्ञानी हैं। उन्होंने प्रमात्रा यान्त्रिकीय चुम्बकत्वी प्रतिरोध का आविष्कार किया जिससे गीगाबाइट हार्ड डिस्क के क्षेत्र में क्रान्तिकारी परिवर्तन हुआ। २००७ में उन्हें पीटर ग्रूनबर्ग के साथ भौतिकी में नोबेल पुरस्कार से सम्मानित किया गया।
चमकीला दानव तारा

चमकीला दानव तारा महादानव तारों और दानव तारों के बीच की श्रेणी का तारा होता है। यह ऐसे दानव तारे होते हैं जिनमें चमक बहुत ज़्यादा होती है लेकिन यह इतने बड़े नहीं होते के इन्हें महादानव तारों का दर्जा दिया जाए। यर्कीज़ वर्णक्रम श्रेणीकरण में इसकी चमक की श्रेणी "II" होती है। वॄश्चिक तारामंडल का सर्गस नाम का तारा (जिसका बायर नाम "θ स्को" है) ऐसे एक चमकीले दानव का उदहारण है।

अन्य भाषाओँ में

"चमकीले दानव तारे" को अंग्रेज़ी में "ब्राईट जाएंट स्टार" (bright giant star) कहा जाता है।
चंद्रदेव

चंद्र देवता हिंदू धर्मं के अनेक देवतओं में से एक हैं उन्हें जल तत्त्व पे विशेष बल प्राप्त हैं। उनका वाहन हिरण हैं रत्न मोती हैं
हाइड्रोकार्बन की खोज

हाइड्रोकार्बन की खोज (Hydrocarbon exploration या  oil and gas exploration) का अर्थ है पेट्रोलियम के भूवैज्ञानिकों और भूभौतिकशास्त्रियों द्वारा धरती के भीतर हाइड्रोकार्बन के भण्डारों की खोज करना है। 
यह कार्य पेट्रोलियम भूविज्ञान (पेट्रोलियम जीओलोजी) के अन्तर्गत आता है।
सच्चा झूठा

संक्षेप

भोला (राजेश खन्ना) एक निर्दोष बैंड संगीतकार है, जो एक गाँव में अपनी विकलांग बहन बेलू के साथ रहता है। उसे अपनी बहन की शादी के लिए अधिक धन की आवश्यकता है और इसलिये वह बम्बई रवाना हो जाता है। दूसरी ओर, बम्बई पुलिस विभाग हीरे की चोरियों से हैरान है। वो चोर कोई सुराग नहीं छोड़ता है। लेकिन इंस्पेक्टर प्रधान (विनोद खन्ना) को रंजीत (राजेश खन्ना) पर शक होता है, जो वास्तव में एक धनी हीरा व्यापारी है। लेकिन उसके पास कोई सबूत नहीं है। वह रंजीत को आकर्षित करने के लिए, और उसकी गुप्त योजनाओं को जानने के लिए रीटा (मुमताज़) के साथ एक योजना बनाता है। भोला शहर आता है और उसे एक पार्टी में रंजीत कहा जाता है। पार्टी में पहुँचने वाला रंजीत, भोला को देखकर आश्चर्यचकित हो जाता है, क्योंकि वह उसके जैसा ही दिखता है। वह तुरंत एक योजना की कल्पना करता है। वह भोला को समाज के सामने रंजीत की तरह व्यवहार करने के लिए मना लेता है। वह यह भी वादा करता है कि वह उसकी बहन की शादी के लिए पैसे देगा। मासूम भोला उसकी बात मान जाता है।
रंजीत की प्रेमिका रूबी, भोला को रंजीत की तरह बनने की ट्रेनिंग देती है। भोला अंततः रंजीत के हर तरीके को सीखता है। वह शहर में रंजीत के रूप में व्यवहार करता है और असली रंजीत अपने गलत काम को जारी रखता है। रीटा, भोला के पास रंजीत समझकर जाती है, लेकिन भोला को उससे प्यार हो जाता है। गाँव में, भारी बाढ़ के कारण, बेलू अपना सब कुछ खो देती है और अपने कुत्ते मोती के साथ अपने भाई की तलाश में बंबई आती है। भोला सड़क पर एक शादी समारोह देखता है और वह दुल्हन को अपनी बहन होने की कल्पना करता है और उसी गीत को गाता है जिसे वह गाँव में गाता था। बेलू, जो उसे सुनती है, उस जगह पर पहुँचती है, लेकिन भोला पहले ही वहाँ से निकल चुका होता है। बेलू को कुछ पुरुषों द्वारा उसके भाई के ठिकाने के बारे में गुमराह किया जाता है और उसका शोषण करने की कोशिश की जाती है, लेकिन प्रधान उसे बचाता है और उसे अपने घर ले जाता है। रूबी, जो बेलू का प्रधान के घर तक पीछा करती है, रंजीत को उसके बारे में बताती है। रंजीत, उसके भाई की तरह बनकर, प्रधान के घर जाता है और उसे अपने साथ ले आता है।
भोला को पता लगता है कि रंजीत वास्तव में एक चोर है और एक हीरे की लूट की योजना बना रहा है। भोला योजना का विरोध करता है, लेकिन रंजीत उसे उसकी बहन के साथ ब्लैकमेल करता है। अनिच्छा से, वह योजना को स्वीकार करता है। रंजीत ने बड़ी मात्रा में हीरे चुराए, लेकिन भोला उस पर हमला करके उसे हटा देता है और उस जगह को छोड़ देता है। चोरी हुए हीरे के टुकड़ों में से एक में एक ट्रांसमीटर होता है और पुलिस इसकी मदद से उनका पीछा करती है। बेलू उलझन में होती है कि उनमें से उसका भाई कौन है। कई झगड़े के बाद, भोला और रंजीत दोनों को गिरफ्तार कर लिया जाता है। दोनों खुद को भोला बताते हुए सभी को भ्रमित करते हैं। बेलू का सुझाव ओता है कि उसका भाई एक गीत गाता है जिसे कोई और नहीं गा सकता है। लेकिन दोनों गाना गा देते हैं। अंत में भोला और बेलू का कुत्ता मोती असली भोला की पहचान करता है और रंजीत को गिरफ्तार कर जेल भेज दिया जाता है। बेलु अंत में इंस्पेक्टर प्रधान से शादी करती है और भोला रीटा से शादी करता है।
न्यूयॉर्क यांकीज़

न्यूयॉर्क यांकीज़, एक प्रसिद्ध बेसबॉल टीम है, जो न्यूयॉर्क में आधारित है। वे मेजर लीग बेसबॉल में खेलते हैं।
२५२४ ईसा पूर्व

२५२४ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से २५२४ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
पेइंग गेस्ट (1957 फ़िल्म)

संक्षेप

रमेश (देव आनन्द) एक नाकाबिल वकील हैं जो हर घर का किराया न दे पाने के कारण निकाला जाता है। एक दिन वह एक बूढ़े का वेश बनाकर किसी घर में किरायेदार बनने में सफल हो जाता है और मकान मालिक की लड़की शान्ति (नूतन) से प्यार भी हो जाता है। शान्ति की सहेली चंचल (शुभा खोटे) पैसों की ख़ातिर अपने पिता की उम्र के एक मशहूर वकील दयाल (गजानन जागीरदार) से शादी कर लेती है। शादी के बाद चंचल शान्ति की पड़ोसी बन जाती है। अपनी शादी से नाख़ुश चंचल शान्ति और रमेश के प्रेम से जलने लगती है। शान्ति का शराबी और गुण्डा जीजा प्रकाश शान्ति के पिता को धमकी देता है कि उसे पैसे भेजें नहीं तो वो ख़ुद उनके घर रहने के लिए चला आयेगा। जब रमेश किराया चुकाने में असमर्थ रहता है तो चुपके से शान्ति उसे अपने पिता द्वारा दिये गये महावार ख़र्च के पैसों में से कुछ पैसे यह कहकर देती है कि रमेश इनसे किराया चुका दे। जब रमेश शान्ति के पिता को वो पैसे देता है तो शान्ति के पिता वो पैसे अपने दामाद को भेजने के लिए निकल पड़ते हैं, लेकिन शान्ति उन्हें यह कहकर रोक लेती है कि वह ख़ुद ये पैसे अपने जीजा को मनी ऑर्डर कर देगी। लेकिन शान्ति पैसे भेजने में असमर्थ रहती है और इसी बीच प्रकाश अपने परिवार के साथ आ धमकता है। शान्ति के पिता बीमार रहते हैं और एक दिन प्रकाश से झगड़े के दौरान अपने प्राण गवाँ देते हैं। इसी बीच शान्ति की बड़ी बहन की भी तबियत ख़राब हो जाती है और शान्ति अपने जीजा को अपने कंगन देकर दवा लेने भेजती है लेकिन प्रकाश सारा पैसा शराब में उड़ाकर ख़ाली हाथ घर आ जाता है। चंचल शान्ति को कोई नौकरी तलाशने को कहती है और शान्ति को एक रंगमंच में नौकरी मिल जाती है। चंचल रमेश पर डोरे डालने की कोशिश करती है। प्रकाश चंद रुपयों की ख़ातिर रमेश और शान्ति को अलग करने की साज़िश में चंचल का सहभागी बन जाता है। एक पार्टी में चंचल रमेश को ज़बर्दस्ती शराब पिलाती है और दयाल चंचल और रमेश को अपने ही घर में साथ-साथ आते हुये देखकर धोके में आ जाता है और अपनी वसीयत से चंचल का नाम निकाल देता है। इसी बीच प्रकाश चुपके से चंचल के घर में दाख़िल होता है और दयाल द्वारा लिखी गई नई वसीयत को चुरा लेता है। 

दयाल चंचल पर बदचलनी का इल्ज़ाम लगाता है लेकिन किसी तरह चंचल उसे अपने साथ एक झील के किनारे आरामगृह में छुट्टियाँ बिताने के लिए मना लेती है। चंचल प्रकाश के साथ दयाल को रास्ते से हटाने का षड्यंत्र रचती है और दयाल को झील में डुबा देती है। प्रकाश अब वसीयत तथा दयाल के ख़ून के लिये चंचल को ब्लैकमेल करने लगता है और इसी एक मीटिंग के दौरान शान्ति चंचल के घर में परछाई देखती है कि कोई किसी औरत का गला दबा रहा है। एक अच्छे पड़ोसी होने के नाते शान्ति पता लगाने चंचल के घर जाती है तो देखती है कि प्रकाश ही चंचल का गला दबाने जा रहा है। शान्ति को देखकर प्रकाश उसपर गोलियां चलाने लगता है लेकिन शान्ति किसी तरह प्रकाश से पिस्तौल छीन लेती है और उस को मारने की धमकी देती है। एक गोली चलती है और प्रकाश की मौत हो जाती है। शान्ती अपने जुर्म का इक़बाल कर लेती है और अदालत में उसके ख़िलाफ़ मुकद्दमा चलने लगता है। शहर के सारे नामी वक़ील शान्ति का केस लेने से इन्कार कर देते हैं क्योंकि सबको यक़ीन होता है कि शान्ति को मौत की सज़ा ही होगी। अन्त में रमेश शान्ति का वक़ील बनकर उसकी तरफ़ से पैरवी करता है। क्या रमेश शान्ति को फांसी के फंदे से बचा पायेगा?
युवराज दत्त महाविद्यालय

युवराज दत्त महाविद्यालय  जनपद खीरी में कानपुर विश्वविद्यालय से सम्बद्ध तराई की एक विशाल शैक्षणिक संस्था हैं।

इतिहास

ओयल रियासत के राजा युवराज दत्त सिंह द्वारा बनवाया यह महाविद्यालय कभी आगरा विश्वविद्यालय से सम्बंधित था, कानपुर विश्वविद्यालय के बनने से लखीमपुर में स्थित यह महाविद्यालय शाह जी महाराज विश्वविद्यालय कानपुर से सम्बद्ध हुआ।
ढाका-इस्तांबुल फ्रेट कॉरिडोर

ढाका-इस्तांबुल फ्रेट कॉरिडोर एक अंतर्राष्ट्रीय रेल मार्ग परियोजना है। यह रेल मार्ग परियोजना बांग्लादेश,भारत,पाकिस्तान ,ईरान और तुर्की को जोड़ती है।भारत का पूर्वी डेडीकेटेड फ्रेट कॉरिडोर इस कॉरिडोर का एक हिस्सा है।

परियोजना का कोड

इस परियोजना का कोड है :ITI-DKD-Y

लाभ

यह माना जाता है कि एशिया प्रशांत क्षेत्र के व्यापार और आर्थिक विकास के लिए ढाका से एक ट्रान्स् कंटेनर माल ट्रेन बांग्लादेश, भूटान, भारत, नेपाल, पाकिस्तान, अफगानिस्तान, ईरान और तुर्की में इस्तांबुल तक पहुँचेगी। हालाँकि भूटान और अफगानिस्तान रेलवे मार्ग से जुड़े नहीं हैं। फिर भी भूटान को सड़क मार्ग से कोलकाता के लिए जोड़ा गया है और कंटेनर के द्वारा रेलवे स्टेशन क्वेटा से सड़क मार्ग से अफगानिस्तान में पहुँचाया जा सकता है। नेपाल का दक्षिणी शहर बीरगंज कोलकाता से भी इस गलियारे से जुड़ा हुआ है। इस प्रकार इस कॉरिडोर से अप्रत्यक्ष रूप से भूटान ,नेपाल और अफ़ग़ानिस्तान लाभान्वित होंगे।
अपर्णा खरे

अपर्णा खरे हिंदी लेखिका और कवयित्री हैं। 7 जनवरी 1973 को उरई उत्तर प्रदेश में जन्मी अपर्णा की अब तक पांच पुस्तकें प्रकाशित हो चुकी हैं। आकाशवाणी के ग्वालियर, भोपाल और लखनऊ केंद्रों से एक दर्जन से अधिक नाटक प्रसारित हो चुके हैं। इनकी पुस्तक खंडहर बोलते हैं में बुंदेलखंड की धरोहरों का बारीक चित्रण है।
स्पंद-विस्तार मॉडुलन

स्पंद-विस्तार मॉडुलन (अंग्रेज़ी:Pulse-width modulation-पल्स-विड्थ मॉडुलेशन) (PWM) विद्युत-शक्ति के प्रवाह के नियन्त्रण की वह विधि है जिसमें किसी स्विच के चालू रहने का समय (ON time) को कम या अधिक करके आउटपुट होने वाली विद्युत को नियन्त्रित किया जाता है। अर्थात इस विधि में स्विच को न तो पूरे समय ऑन रखा जाता है न पूरे समय ऑफ ही रखा जाता है बल्कि कुछ समय ऑन और कुछ समय ऑफ रखा जाता है। कितना समय ऑन और कितना समय ऑफ रखना है, यह ऑउटपुट की जरूरतों से तय होता है (अर्थात् ऑउटपुट आवश्यकता से कम है या अधिक। यह विधि विद्युत-शक्ति के नियन्त्रण की अत्यन्त दक्ष विधि है। स्विच मोड पॉवर सप्लाई में इसका खूब प्रयोग होता है।
क्रिस जॉर्डन

क्रिस जॉर्डन (अंग्रेज़ी: Chris Jordan) (जन्म ;०४ अक्तूबर १९८८ ,बारबाडोस ,वेस्टइंडीज़ ) एक अंतर्राष्ट्रीय स्तर के क्रिकेट खिलाड़ी है जो इंग्लैंड की राष्ट्रीय क्रिकेट टीम के लिए खेलते हैं।
क्रिस जॉर्डन का जन्म तो वेस्टइंडीज़ के बारबाडोस शहर में हुआ था लेकिन उन्होंने वेस्टइंडीज के बजाय इंग्लैंड क्रिकेट टीम के लिए खेलना पसन्द किया।
इन्होंने अपने एक दिवसीय अंतरराष्ट्रीय क्रिकेट कैरियर की शुरुआत ऑस्ट्रेलिया टीम के खिलाफ १६ सितम्बर २०१३ को की थी जबकि टेस्ट क्रिकेट कैरियर की शुरुआत १२ जून २०१४ को श्रीलंका क्रिकेट टीम के खिलाफ खेलकर की थी।
जॉर्डन मुख्य रूप से दायें हाथ से तेज गति से गेंदबाजी करते हैं। जबकि दायें ही हाथ से बल्लेबाजी भी करते हैं लेकिन मुख्य रूप से गेंदबाज की भूमिका निभाते हैं।
सुभाष खोत

सुभाष खोत (जन्म: जून १०, १९७८, इचलकरंजी,  महाराष्ट्र ) भारतीय मूल के एक शिक्षकविद तथा  कंप्यूटर विज्ञान के प्रोफ़ेसर हैं, जिनको अगस्त २०१४ में रोल्फ नेवानलिन्ना पुरस्कार प्रदान किया गया।
भार्गव खोत को नेवानलिन्ना पुरस्कार यूनिक गेम्स की समस्याओं को परिभाषित करने, इसकी जटिलताओं को समझने और इस समस्या का सबसे सटीक हल ढूंढने के लिए प्रदान किया गया। खोत न्यूयार्क विश्वविद्यालय के करेंट इंस्टीटयूट ऑफ मैथमेटिकल साइंसेज में कंप्यूटर विज्ञान विज्ञाग में प्रोफेसर हैं। उन्होंने पिंरसटन से पीएचडी की है।